Document ID: 32010R0600
Publication Date: 2010-07-08

Title and Content:
KOMISIJAS REGULA (ES) Nr. 600/2010
(2010. gada 8. jūlijs),
ar ko groza Eiropas Parlamenta un Padomes Regulas (EK) Nr. 396/2005 I pielikumu attiecībā uz to pasugu vai radniecīgu produktu piemēru paplašināšanu vai grozīšanu, uz kuriem attiecina tos pašus MAL
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 4. pantu,
tā kā:
(1)
Vairākas dalībvalstis lūgušas veikt nelielus grozījumus un iekļaut jaunu informāciju Regulas (EK) Nr. 396/2005 I pielikuma slejā “Piemēri pasugām vai radniecīgiem produktiem, uz kuriem attiecina tos pašus MAL”.
(2)
Šie grozījumi un jaunas informācijas iekļaušana ir vajadzīga, lai Regulas (EK) Nr. 396/2005 I pielikumā iekļautu jaunus augļus, dārzeņus un graudaugus, kas kļuvuši pieejami dalībvalstu tirgū.
(3)
Ir lietderīgi pievienot šādus augļus, dārzeņus, graudaugus un dzīvnieku produktus: mineola, ērkšķu plūme, ziemeļu kaulene, kauleņavene, fizālis, laimkvats, mangostāns, pūķauglis (sarkanā pitaija), zemes mandele (čufa), kivioga, ārstniecības lupstāja sakne, zirdzenes sakne, genciāna sakne, tamarillo, parastās līcijas ogas (goji), Ķīnas līcijas ogas, Ķīnas kāposts, Portugāles lapu kāposts, Portugāles galviņkāposts, zirņu un redīsu lapas, amaranta spināti un sēklas, agretti, ķirbju dzimtas augu sēklas (izņemot ķirbju sēklas), kvinoja, plūškoka ziedi, ginko lapas, ēdami ziedi, mētras un medījums. Brūklenes pārceļ no melleņu kategorijas uz dzērveņu kategoriju. Vīnogu nosaukumu latīņu valodā groza saskaņā ar starptautisko nomenklatūru.
(4)
Tāpēc ir attiecīgi jāgroza Regula (EK) Nr. 396/2005.
(5)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
IR PIEŅĒMUSI ŠO REGULU.
1. pants
Regulas (EK) Nr. 396/2005 I pielikumu aizstāj ar šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 8. jūlijā

Classification:
Level 1 Categories: 100158
100149
100157
100156
Level 2 Categories: 100257
100261
100254
100215
100249
100250
Level 3 Categories: 2723
1277
2479
3641
2014
2737
2735
1268
All Categories: 1277
1590
2357
2723
2735
2737
3646
3885
6569